ไล่ทวงเงิน บิสซิเนสแอร์ จี้ บพ.ออกกฎเหล็กคุมสายการบินโลว์คอสต์
กอบกาญจน์ รับปากกดดัน บิสซิเนส แอร์ จ่ายเงินคืน 300 ล้านบาท บี้กรมการบินพลเรือนออกกฎหมายควบคุมโลว์คอสต์แอร์ไลน์,นางกอบกาญจน์ วัฒนวรางกูร รมว.การท่องเที่ยวและกีฬา เปิดเผยว่า ได้เชิญนายศุภฤกษ์ ศูรางกูร นายกสมาคมไทยบริการท่องเที่ยว (ทีทีเอเอ) และบริษัทนำเที่ยวที่ได้รับความเดือดร้อนจากกรณีที่สายการบินบิสซิเนส แอร์ ถูกกรมการบินพลเรือนสั่งระงับการบิน โดยเท่าที่รับฟังปัญหารู้สึกเห็นใจและเข้าใจบริษัทนำเที่ยวมาก โดยเฉพาะบริษัทนำเที่ยวที่เป็นขนาดกลางและเล็ก (เอสเอ็มอี) เนื่องจากได้จ่ายเงินนำนักท่องเที่ยวไทยที่ตกค้างที่เกาหลีกลับมาและยังมีเงินที่จ่ายค่าเครื่องบินล่วงหน้าไปถึงสิ้นเดือน ก.พ. รวมทั้งหมดแล้วร่วม 300 ล้านบาท,ทั้งนี้ ได้ให้รวบรวมข้อมูล ใบเสร็จ เอกสารของบริษัทนำเที่ยวและประชาชนที่ได้รับผลกระทบ มาให้ที่กระทรวงการท่องเที่ยวและกีฬา และกรมการท่องเที่ยว เพื่อนำไปหารือร่วมกับกรมการบินพลเรือน ในวันที่ 26 ม.ค.นี้ โดยกระทรวงการท่องเที่ยวฯจะพยายามช่วยให้ถึงที่สุด ทั้งการพูด การเจรจาและกดดันเพื่อให้สายการบินบิสซิเนส แอร์รับผิดชอบให้มากที่สุด โดยเฉพาะประเด็นที่ประชาชนต้องเดือดร้อนเป็นสิ่งที่รัฐบาลสนใจมาก ซึ่งจะได้นำเรื่องนี้หารือกับ พล.อ.อ.ประจิน จั่นตอง รมว.คมนาคม และนางสร้อยทิพย์ ไตรสุทธิ์ ปลัดกระทรวงคมนาคม ด้วย,ในโอกาสที่จะขอหารือกับกรมการบินพลเรือน ได้ให้ทางทีทีเอเอ รวบรวมข้อมูลมาเลยว่า อยากให้เปลี่ยนเงื่อนไขในการอนุญาตให้สายการบินทำการบินอย่างไร อย่างน้อยต้องมีเครื่องบินกี่ลำ ต้องมีการวางเงินมัดจำเท่าไหร่ นอกเหนือจากแค่มีทุนจดทะเบียน เพราะเท่าที่ทราบว่าตอนนี้ก็ยังไม่มีกฎหมายควบคุมสายการบินต้นทุนต่ำ หรือโลว์คอสต์ แอร์ไลน์ คงเป็นเรื่องที่ภาครัฐต้องหารือเรื่องกฎหมายควบคุมร่วมกันไปเลยทีเดียว เพราะตอนนี้เฉพาะที่สนามบินสุวรรณภูมิมีโลว์คอสต์ แอร์ไลน์ 17 สาย และสายการบินเช่าเหมาลำ 9 สาย,ด้านนายศุภฤกษ์กล่าวว่า ได้หารือให้ รมว.การท่องเที่ยวและกีฬา ช่วยเยียวยาผู้ประกอบการโดยให้สายการบินบิสซิเนส แอร์ ชำระคืนค่าใช้จ่ายส่วนเพิ่มที่เกิดขึ้นจากการนำนักท่องเที่ยวตกค้างกลับมาไทยโดยเร็วที่สุดเพื่อรักษาสภาพคล่องของบริษัทนำเที่ยว และขอให้สายการบินบิสซิเนส แอร์ ทำการย้ายนักท่องเที่ยวที่บริษัทนำเที่ยวได้จ่ายค่าโดยสารเต็มหรือมัดจำไปแล้ว ในวันเวลาเดิมหรือใกล้เคียงกัน โดยสายการบินรับภาระค่าใช้จ่ายส่วนเพิ่ม และในกรณีนักท่องเที่ยวหรือบริษัทนำเที่ยวไม่ประสงค์ใช้บริการของสายการบินนี้ ก็ขอให้คืนค่าบัตรโดยสารทั้งหมดที่ชำระไปแล้ว นอกจากนี้ ขอให้กรมการบินพลเรือนเข้มงวดกฎเกณฑ์และมาตรการในการอนุญาตสายการบิน ให้มีหลักประกันต่อจำนวนลำเครื่องบิน และให้มีการสื่อสารกับบริษัทนำเที่ยวเพื่อส่งสัญญาณเตือนเพื่อเพิ่มความระมัดระวังสำหรับสายการบินที่อาจมีปัญหาการเงิน เพราะกรณีของบิสซิเนส แอร์ ทางกรมการบินพลเรือนเพิ่งมาบอกภายหลังว่ามีหนังสือเตือนไปตั้งแต่เดือน ธ.ค. แต่บริษัทนำเที่ยวไม่เคยรู้เลย และขอให้กรมการบินพลเรือนเข้มงวดการบังคับใช้กฎหมายเกี่ยวกับการชดเชยเบื้องต้นกับผู้โดยสารกรณีล่าช้าด้วย,นายกฤชณัฐ มีสำราญ กรรมการผู้จัดการ บริษัท ซันสไมล์ ฮอลิเดย์ หนึ่งในบริษัทนำเที่ยวรายใหญ่ที่ได้รับผลกระทบกรณีบิสซิเนส แอร์ กล่าวว่า จะรอคำตอบจากบิสซิเนสแอร์ในการชดใช้ค่าเสียหายคืนให้จนถึง 23 ม.ค. นี้ หากไม่มีความคืบหน้าคงจับมือบริษัทนำเที่ยวรายใหญ่ที่เหลือที่ได้รับผลกระทบดำเนินการทางกฎหมายร่วมกัน เหตุการณ์ครั้งนี้บริษัทเสียหาย 50 ล้านบาท จากเงินชดเชยที่จ่ายไปแล้ว 20 ล้านบาท และอีก 30 ล้านบาท สำหรับตั๋วเครื่องบินที่เหลือที่ทำแพ็กเกจขายไปแล้ว.
ได้เชิญนายศุภฤกษ์ ศูรางกูร นายกสมาคมไทยบริการท่องเที่ยว (ทีทีเอเอ) และบริษัทนำเที่ยวที่ได้รับความเดือดร้อนจากกรณีที่สายการบินบิสซิเนส แอร์ ถูกกรมการบินพลเรือนสั่งระงับการบิน โดยเท่าที่รับฟังปัญหารู้สึกเห็นใจและเข้าใจบริษัท
กอบกาญจน์ วัฒนวรางกูร,บิสซิเนสแอร์,เงินคืน,กฎหมาย,ควบคุม,โลว์คอสต์,ศุภฤกษ์ ศูรางกูร,ผลกระทบ